Verdagte gesoek ná moord op Oos-Kaap boer | Landbou
'n Boer van Oos-Londen in die Oos-Kaap het die naweek gesterf nadat hy tydens 'n patrollie in 'n onderonsie met insittendes van 'n verdagte voertuig steekwonde opgedoen het. Mnr. Darryl Richter (34) het twee aanvallers tydens die onderonsie doodgeskiet.
Brig. Thembinkosi Kinana, 'n polisiewoordvoerder, sê die motief vir die aanval is nog nie vasgestel nie. Die polisie soek na 'n man wat by die voorval betrokke was.
Mnr. Alfonso van Niekerk, voorsitter van landelike veiligheid by Agri Oos-Kaap, sê Richter was Saterdagaand op patrollie toe hy 'n verdagte voertuig gewaar. Hy het ander plaaslike boere oor die radio gevra vir bystand voordat hy die voertuig genader het.
"Darryl het die voertuig genader en drie gewapende manne teëgekom. 'n Onderonsie het ontstaan. Gedurende die onderonsie is Darryl gewond, maar hy kon nogtans twee van die aanvallers doodskiet."
Vermoedelik het die derde aanvaller te voet gevlug nadat hy gewond is. Volgens Van Niekerk is die motief vir die aanval onduidelik, maar 'n verdagte voertuig waarin honde was, is naby die toneel gevind.
Richter het nog gelewe toe boere uit die omgewing opdaag en kon verduidelik wat tydens die voorval gebeur het.
Luidens 'n verklaring het Agri Oos-Kaap diep hartseer uitgespreek oor Richter se heengaan. "Agri Oos-Kaap wil ook sy dank en lof teenoor die plaaslike boeregemeenskap uitspreek wat gereageer het op Darryl se oproep vir bystand en by hom was tydens sy laaste oomblikke."
Volgens Netwerk24 word Richter, wat op die plaas Waterfall net buite Oos-Londen geboer het, oorleef deur sy vrou en twee dogters (bit.ly/3gYoqbN).
Die aanval het plaasgevind net minder as 'n maand nadat nog 'n boer, die 79-jarige mnr. John Viedge, op sy plaas naby Nqanarhu (Maclaer) vermoor is.
"Agri Oos-Kaap doen weer 'n beroep op die Suid-Afrikaanse Polisiediens om sy landelike veiligheidstrategie toe te pas en sy pogings op te skerp om te voorkom dat hierdie sinlose aanvalle plaasvind. Dit is die plig van die polisie om die veiligheid van landelike gemeenskappe regdeur die Oos-Kaap en die land te verseker."
Me. Dianne Kohler Barnard, DA-LP, sê Richter se moord bevestig weer hoe belangrik dit is dat boere 'n vuurwapen moet kan besit ten einde hulself te verdedig.
Volgens Kohler Barnard het Richter voorheen 'n plaasaanval in Butterworth oorleef.
"Dit is een van verskeie wrede moorde op boere en plaaswerkers wat gedurende die afgelope drie maande plaasgevind het. Dit is die werklikheid vir Suid-Afrikaanse boere op 'n daaglikse basis en as mnr. Bheki Cele sy sin kry, sou die aanvallers Richter vermoor, eenvoudig weggery en moontlik sy vrou en kinders aangeval het."
Die DA het onlangs 'n vuurwapenberaad aangebied om Cele, minister van polisie, se voorstel dat vuurwapens nie meer vir selfverdediging besit mag word nie te bespreek. Talle belangegroepe, burgerlike organisasies en kenners het dit bygewoon. Cele is na die beraad genooi, maar het dit nie bygewoon nie.
"Derduisende Suid-Afrikaners weet 'n vuurwapen is die enigste manier hoe hulle hulself kan beskerm teen marteling en dood deur die hartelose misdadigers wat oral in Suid-Afrika te vind is.
"Die oorweldigende konsensus is dat Suid-Afrikaners gekant is teen die voorgestelde wetgewing. Meer as 76 000 het sover die DA se petisie teen die voorgestelde wetgewing onderteken."
Kohler Barnard sê die DA doen weer 'n beroep op Cele om eerder misdadigers, insluitende diegene in die polisie wat vuurwapens onwettig aan misdadigers verkoop, as wetsgehoorsame burgers te ontwapen. "Ons boere en plaaswerkers is onder beleg, tog blyk dit dat Cele nie tevrede sal wees tot hulle glad nie hulself kan verdedig nie."